Oferta educațională la Liceul Tehnologic Simion Bărnuțiu din Carei: Lipsa claselor cu predare în limba română pentru comercianți și învățământ DUAL
Astăzi a debutat la Liceul Tehnologic Simion Bărnuțiu din Carei ediția din acest an a Săptămânii Meseriilor. A fost prezentată oferta educațională a liceului pentru viitorii absolvenți ai claselor a VIII-a din zona Carei-Tășnad, în prezența primarului Kovacs.
Directorul liceului, consilierul județean UDMR Emeric Gindele, a subliniat importanța învățării unei meserii care, dacă este practicată cu pasiune și profesionalism, poate aduce satisfacții și o viață decentă.
Firmele partenere ale Liceului Simion Bărnuțiu au amenajat standuri de prezentare în cantina liceului. Planul de școlarizare afișat indică faptul că elevii români nu au acces la toate specializările, iar pentru meseriile de comerciant vânzător și operator la mașini cu comandă numerică învățământul DUAL este exclusiv în limba maghiară. Astfel, copiii români nu au acces la învățământ în limba lor maternă, care este limba oficială a țării noastre, pentru aceste meserii.
În cadrul "Săptămânii Meseriilor", de azi până joi, sunt programate vizite ale elevilor claselor a VIII-a de la școlile gimnaziale din zona Carei-Tășnad.